गंदगी और गंदा पानी फैला रहा बीमारी
Updated Mon, 17 Sep 2012 12:00 PM IST
पानीपत। शहर की पॉश कालोनी और सेक्टर समेत दर्जनों कालोनियों में गंदगी के ढेर और जमा पानी प्रशासन की सफाई के दावों की पोल खोल रहा है। लोगों को जमा पानी और गंदगी से बीमारी फैलने का डर बना हुआ है। वहीं प्रशासन और निगम है कि शहर की अशोक विहार और डाबर कालोनी में गंदगी से फैले डिप्थीरिया (गल घोंटू) फैलने से हुई बच्चों की मौत से कोई सबक लेने को तैयार नहीं है।
शहर के अशोक विहार और डाबर कालोनी में अगस्त माह के अंत में डिप्थीरिया (गल घोंटू) फैल गया था। इससे पांच बच्चों की मौत हो गई थी और दर्जनों बच्चों को दिल्ली के एक अस्पताल में भरती कराया गया था। चिकित्सकों ने बीमारी के फैलने का कारण जमा पानी और गंदगी बताया था। प्रशासन ने नगर निगम के अधिकारियों को आदेश देकर दोनों कालोनियों सहित अन्य कालोनियों में साफ सफाई के निर्देश दिए थे। निगम का सफाई अभियान इन्हीं दो कालोनियों में ही दम तोड़ गया। शहर के अन्य हिस्से में गंदगी के ढेर और जमा पानी परेशानी पैदा कर रहे हैं।
कालोनियों में जलभराव
शहर की कई कालोनियों में जलभराव की स्थिति बनी हुई है। खाली प्लाटों में जमा पानी में मच्छर पैदा हो रहे हैं। आस पड़ोस के लोग चाहकर भी पानी नहीं निकाल पा रहे हैं। इससे परेशानी हो रही है। स्वास्थ्य विभाग भी प्लाटों में जमा पानी में एंटी लार्वा डालने में लाचार दिख रहा है। नगर निगम का इस तरफ कोई ध्यान नहीं है।
कालोनी से सेक्टर तक गंदगी
हुडा के सेक्टर सहित पॉश और अन्य कालोनियों में गंदगी के ढेर लगे हुए हैं। सड़कों पर भी गंदगी के ढेेर लगे हुए हैं। गत दो दिनों से बूंदाबांदी के चलते गंदगी बढ़ गई है। लोगों को गंदगी के पास से निकलना ही दूभर हो रहा है। आसपास के लोगों को गंदगी से दोहरी परेशानी हो रही है। शहर के हुडा सेक्टर 12, माडल टाउन ओल्ड गैस गोदाम रोड और वीवर्स कालोनी, इंसार बाजार में फैली गंदगी देखी जा सकती है।
मच्छर और मक्खी लाती हैं बीमारी
स्वास्थ्य विभाग के अधिकारियों के अनुसार जमा पानी और गंदगी में मच्छरों का जन्म होता है। इसके काटने से मलेरिया, टायफाइड और डेंगू तक होने का खतरा रहता है।
नोटिस देकर भूला निगम
नगर निगम के अधिकारियों ने अशोक विहार और डाबर कालोनी में फैली डिप्थीरिया पर गंभीरता दिखाई थी। निगम ने दोनों कालोनियों के 32 लोगों को प्लाटों का भराव (मिट्टी डालने) करने और चहारदीवारी बनाने के नोटिस दिए थे और इसके लिए उनको तीन दिन का समय दिया था। नगर निगम ने नोटिस देने पर बाद न तो रिपोर्ट लेने और न ही मौके पर जाकर कार्रवाई देखने का प्रयास किया। नगर निगम प्लाटधारकों को नोटिस देकर पूरी तरह से भूल गया। जिसका फायदा कालोनी के कुछ लोग उठा रहे हैं।
'शहर की दो कालोनियों में खाली प्लाटधारकों को नोटिस दिए गए हैं। शहर के अन्य हिस्सों की भी सफाई की जा रही है। जलभराव के स्थानों का भी मुआयना किया जा रहा है।
- सुधीर कुमार, सफाई निरीक्षक, नगर निगम पानीपत
Write a Comment | View Comments